C 132/52
DA
Den Europæiske Unions Tidende
14.4.2023
Onsdag den 5. oktober 2022
90. opfordrer endvidere EU til at sikre, at CITES-sekretariatet anlægger en risikobaseret tilgang til gennemførelse af CITES-missioner til lande med faciliteter, der giver anledning til bekymring, til indespærring af store asiatiske kattedyr; 91. bemærker med stor bekymring, at alle fem arter i Pantheraslægten (tiger, løve, jaguar, leopard og sneleopard) har en ugunstig bevaringsstatus, der går fra »næsten truet« til »truet«, samtidig med at bestandene er faldende; 92. opfordrer indtrængende alle parter til, uden undtagelse, at forbyde handel med de fem arter i Panthera-slægten (tigre, løver, jaguarer, leoparder og sneleoparder); opfordrer endvidere medlemsstaterne til at forbyde andre private parter end licenserede zoologiske haver at få disse arter til at avle i fangenskab, da det kan fremme deres ulovlige handel; 93. påpeger, at den lovlige kommercielle handel med arter avlet i fangenskab som tigre og andre store kattedyr er yderst skadelig, da den stimulerer efterspørgsel, besværliggør håndhævelse og skaber rigeligt med muligheder for hvidvask; 94. opfordrer til lukning af tigerfarme og til en afslutning på al kommerciel handel med tigre avlet i fangenskab og tigerdele; 95. opfordrer Kommissionen, medlemsstaterne og alle CITES-parterne til at sikre, at den afrikanske løve er inkluderet i liste I for at give den optimal beskyttelsesstatus, og opfordrer til bekæmpelse af ulovlig handel med den afrikanske løve til især asiatiske lande;
Elefanter 96. opfordrer Kommissionen til fuldt ud at støtte og aktivt slå til lyd for, at alle afrikanske elefantbestande optages på liste I i CITES, og til at modsætte sig forsøg på at flytte nogen som helst elefantbestande fra liste I til liste II; 97. opfordrer Kommissionen og medlemsstaterne til at støtte udviklingen af en enkel og forenet retlig ramme vedrørende handel med levende, vildtfangede afrikanske elefanter, og dermed begrænse eksport til beskyttelsesprogrammer på stedet eller sikre områder i den vilde natur, inden for arternes naturlige og historiske område i Afrika; 98. fremhæver holdningen i forekomststaterne for den afrikanske elefant, der er forenet i koalitionen African Elephant Coalition, og i naturbeskyttelsessammenslutningen IUCN's Elephant Specialist Group, som ikke godkender, at afrikanske elefanter fjernes fra den vilde natur med henblik på nogen form for fangenskab; 99. opfordrer indtrængende EU til at fremhæve den igangværende ringe gennemførelse af hver enkelt bestemmelse i CITES-afgørelse 18.226 og 18.227 og til kraftigt at anbefale alle parter at adresser disse bestemmelser fuldt ud, mens de er bevidste om de forpligtelser, der er pålagt adskillige forekomststater for asiatiske elefanter om at implementere mere sikre registreringssystemer til markering og sporing af levende asiatiske elefanter; 100. opfordrer indtrængende til omgående lukning af alle tilbageværende legale indenrigsmarkeder for elfenben som f. eks. markedet i Japan og opfordrer EU og alle parter til at modsætte sig et hvilket som helst forslag, der søger at fjerne begrænsninger for elfenbenshandel; 101. opfordrer Kommissionen og medlemsstaterne til at kræve øget gennemsigtighed og bedre forvaltning af elfenbensbeholdninger og -lagre og opfordre til deres destruktion; 102. opfordrer EU til i fortsættelse af dens forslag til det 74. møde af CITES' stående udvalg at sikre, at en analyse af elfenbensbeslaglæggelser, der kan forbindes til de enkelte parter, der har et lovligt indenrigsmarked for kommerciel elfenbenshandel, bliver indeholdt i rapporterne fra Elephant Trade Information System (ETIS), herunder den rapport, der skal afleveres til CoP19, og at anmode CITES-sekretariatet om at bruge informationer, der er indsamlet via overvågningssystemet Monitoring the Illegal Killing of Elephants (MIKE), ETIS og under National Ivory Action Plan (NIAP)-processen til at gennemføre en undersøgelse af, hvor de største uangivne lagre sandsynligvis befinder sig; 103. opfordrer indtrængende EU og dets medlemsstater til at støtte anbefalingen om en gennemgang af NIAP-processen for at sikre, at den fortsat er egnet til formålet, og opfordrer til, at de parter, som er berørt af NIAP-aktionen vedrørende elfenbenslagre, gør en yderligere indsats;